b'\n_START_ARTICLE_\nKovas (pauk\xc5\xa1tis)\n_START_SECTION_\nI\xc5\xa1vaizda\n_START_PARAGRAPH_\nSpalva pana\xc5\xa1us \xc4\xaf krankl\xc4\xaf, bet u\xc5\xbe j\xc4\xaf gerokai ma\xc5\xbeesnis, snapas laibesnis. Abu poros nariai juodi, metalo \xc5\xbevilgesio. Snapo pamatin\xc4\x97 dalis balsvos spalvos. Jaunikliai matin\xc4\x97s juodos spalvos. Kovo k\xc5\xabno ilgis 40-49\xc2\xa0cm, atstumas tarp sparn\xc5\xb3 tarpugali\xc5\xb3 81-94\xc2\xa0cm, sveria apie 380\xe2\x80\x93520 g.\n_START_SECTION_\nPaplitimas\n_START_PARAGRAPH_\nLietuvoje kovai pasirodo apie kovo prad\xc5\xbei\xc4\x85 (4 dien\xc4\x85) ar vidur\xc4\xaf, dalis j\xc5\xb3 \xc4\x8dia b\xc5\xabna pasilik\xc4\x99 \xc5\xbeiemoti. Per migracij\xc4\x85 traukia \xc4\xaf Did\xc5\xbei\xc4\x85j\xc4\x85 Britanij\xc4\x85, Vokietij\xc4\x85, Nyderlandus.\n_START_SECTION_\nElgsena\n_START_PARAGRAPH_\nGyvena \xc5\xbemogaus kaimynyst\xc4\x97je, da\xc5\xbenai kolonijomis, kurios \xc4\xafsikuria kapin\xc4\x97se, prie ba\xc5\xbeny\xc4\x8di\xc5\xb3, parkuose, skveruose. Da\xc5\xbenai sudaro mi\xc5\xa1rius b\xc5\xabrius kartu su varnomis ir kuosomis. Lankosi s\xc4\x85vartynuose, po laukus, pievas, dirvonus. \xc5\xa0aukia prikimusiu balsu \xe2\x80\x9ekran\xe2\x80\x9c._NEWLINE_Lizdus krauna \xc4\xafvairiuose med\xc5\xbeiuose, ta\xc4\x8diau da\xc5\xbeniausiai pu\xc5\xa1yse, klevuose, uosiuose, liepose. Lizdo pagrind\xc4\x85 suka i\xc5\xa1 \xc4\xafvairi\xc5\xb3 med\xc5\xbei\xc5\xb3 \xc5\xa1ak\xc5\xb3, \xc5\xbeoli\xc5\xb3, stieb\xc5\xb3, viel\xc5\xb3. Vid\xc5\xb3 i\xc5\xa1kloja sausa \xc5\xbeole, plauk\xc5\xb3 kuok\xc5\xa1tais, popieriaus skiautel\xc4\x97mis. Paprastai lizdo vidus klojamas i\xc5\xa1 \xc5\xa1velnesni\xc5\xb3 med\xc5\xbeiag\xc5\xb3. Statydami lizd\xc4\x85 da\xc5\xbenai vienas nuo kito nugvelbia statybin\xc4\x99 med\xc5\xbeiag\xc4\x85, tod\xc4\x97l kolonijose girdimas nuolatinis triuk\xc5\xa1mas. Viename medyje b\xc5\xabna net po keliasde\xc5\xa1imt lizd\xc5\xb3._NEWLINE_Kiau\xc5\xa1inius deda baland\xc5\xbeio m\xc4\x97n. prad\xc5\xbeioje. D\xc4\x97tyje da\xc5\xbeniausiai 4-5 oval\xc5\xabs, \xc5\xbealsvi, i\xc5\xa1marginti tankiais juosvais ir rusvais ta\xc5\xa1keliais bei br\xc5\xabk\xc5\xa1neliais kiau\xc5\xa1iniai. Peri abu porel\xc4\x97s nariai apie 17-19 dien\xc5\xb3. Perin\xc4\x8di\xc4\x85 patel\xc4\x99 maitina patinas. Per\xc4\x97jimo metu daug jaunikli\xc5\xb3 \xc5\xbe\xc5\xabva, suaugusieji po m\xc4\x97nesio lizd\xc4\x85 palieka.\n_START_SECTION_\nIntelektas\n_START_PARAGRAPH_\nKeimbrid\xc5\xbeo universiteto profesorius Bird teigia, jog Varnini\xc5\xb3 \xc5\xa1eimos nariai (varnos, kuosos, kovai, \xc5\xa1arkos, k\xc4\x97k\xc5\xa1tai) turi tiek pat proto kaip ir bezd\xc5\xbeion\xc4\x97s._NEWLINE_Kovai yra suman\xc5\xabs pauk\xc5\xa1\xc4\x8diai, kurie savo tikslams pasiekti naudoja \xc4\xafvairiausius \xc4\xafrankius. Gal\xc4\x97jimas naudoti \xc4\xafrankiais gyv\xc5\xabn\xc5\xb3 pasaulyje yra skaitoma kaip pa\xc5\xbeengusio intelekto bruo\xc5\xbeas. Kovai ne tik kad naudoja \xc4\xafvairius \xc4\xafrankius, bet ir, esant reikalui, juos modifikuoja. Pavyzd\xc5\xbeiui, i\xc5\xa1 metalini\xc5\xb3 viel\xc5\xb3 sulanksto kabliukus, siekdami i\xc5\xa1traukti norim\xc4\x85 maist\xc4\x85. Atliktuose tyrimuose nelaisv\xc4\x97je jie taip pat suprato, kad pasiekti maist\xc4\x85 vamzdelyje reikia istumti akmenuk\xc4\x85. Tam pasiekti kovai klasifikuoja akmenis pagal j\xc5\xb3 svor\xc4\xaf \xe2\x80\x93 esant reikalui naudoja sunkesnius, arba lengvesnius akmenis bei atrenka apvalesnius akmenis, kurie lengviau rieda vamzdelyje._NEWLINE_Kovai taip pat puikiai sugeba bendradarbiauti tarpusavyje siekdami bendr\xc5\xb3 tiksl\xc5\xb3. Viename atliktame tyrime keleta kov\xc5\xb3 temp\xc4\x97 virvutes drauge u\xc5\xbeuot pasiekti maist\xc4\x85 visiems._NEWLINE__NEWLINE_Jie taip pat suvokia gravitacijos koncepcij\xc4\x85, kas yra sumaningiau net u\xc5\xbe \xc5\xa1impanzi\xc5\xb3 galimybes.\n_START_SECTION_\nMityba\n_START_PARAGRAPH_\nKovai minta \xc4\xafvairiais bestuburiais, lesa \xc4\xafvairi\xc5\xb3 augal\xc5\xb3 s\xc4\x97klas, uogas, vaisius.'